Author: Anne Marit Fosse Dahle

Til deg som byrjar på skulen i haust!
Hei, og gratulerer som skulebarn! Vi håpar du får det flott på skulen. At du får mange nye vener og lærer mykje spanande!
Vi i Meland kyrkjelyd har lyst til å feire skulestarten saman med deg. På gudstenesta 19. august vil vi derfor ha noko vi kallar for «Ranselbøn». Der håpar vi du har lyst til å vere med.
«Ranselbøn» er noko vi har hatt i Meland før, og noko ein har andre plassar. Dei som har vore med på det seier det er fint.
Det som skjer, er at dei som har byrja i 1. klasse og som vil vere med, kjem til gudstenesta i Meland kyrkje 19. august klokka 11.00. I byrjinga av gudstenesta vil presten be alle førsteklassingane som er der om å kome fram, og så vil han be ei kort bøn om at alle må ha det fint på skulen. Du kan gjerne ta med deg skulesekken din, både på gudstenesta og fram under sjølve «ranselbøna». Du vil og få ei gåve frå kyrkjelyden.
Etter at dette er ferdig, er det Løvegjengen. Det er søndagsskulen i Meland kyrkje, og der har vi ei gruppe som er for dei som har byrja i 1. klasse og oppover. Kanskje du vil vere med på Løvegjengen både denne søndagen og fleire søndagar framover? Denne søndagen skal det vere bålsamling på løvegjengen. Då er vi ute i gapahuken oppanfor kyrkja, lagar bål og har det kjekt. Det er lurt å ha med klede som passar å vere ute i.
Vi håpar å sjå deg på «Ranselbøn» i kyrkja. Du treng ikkje melde deg på, men det vil vere nokon som spør deg kva du heiter når du kjem.

Håpar vi sjåast!
Venleg helsing
Anne Marit Fosse Dahle
Kyrkjelydspedagog
anne.dahle@melandkyrkja.no

Den norske kyrkja
Meland kyrkjelyd

Til føresette:
Dette brevet går ut til alle tilhøyrande i Den norske kyrkje i Meland, født i 2012. Det vil sei dei som er døypt, eller har foreldre som er medlem. Om det er feil i listene våre, eller de ikkje ønsker å få slike invitasjonar, set vi pris på om de gjev oss beskjed om dette. «Ranselbøn» er ein del av trusopplæringa i kyrkja.